ועדת העבודה, הרווחה והבריאות, כנסת 18, פרוטוקול מספר 404, 2011-01-03 12:30

חיים כץ: צהריים טובים.

חיים כץ: יום שני בשבוע, כ"ז בטבת, 3 לינואר 2011, אני מתכבד לפתוח את ישיבת ועדת העבודה והרווחה והבריאות.

חיים כץ: הנושא – הצעת חוק הביטוח הלאומי (תיקון – הסדרת נהלי ניכוי מקדמה בגין מילואים), התש"ע-2009, של חברי הכנסת גדעון עזרא, איתן כבל, אורי אורבך ויעקב כץ.

חיים כץ: גברתי היועצת המשפטית.

נועה בן שבת: אדוני, בדיון הקודם בנושא הזה, אושרה למעשה הצעת החוק בנוסח המקורי, בנוסחה המקורי, כפי שהוגש בהצעה.

חיים כץ: בקריאה טרומית.

נועה בן שבת: בקריאה טרומית.

נועה בן שבת: ואדוני ביקש בגלל שהנוסח, אנחנו חושבים שהיו אתו בעיות, אז אדוני ביקש לדון מחדש.

חיים כץ: מאחר ורצינו לפשט את הנוסח, שלא יהיו מחלוקות.

נועה בן שבת: להבהיר את המנגנונים.

נועה בן שבת: אז אדוני ביקש דיון מחדש בנושא הזה.

נועה בן שבת: אנחנו מבקשים להציע פה נוסח חדש, אבל כמובן הוועדה צריכה להחליט, האם היא מעוניינת לקיים דיון מחדש או שהיא רוצה להמשיך להשאיר בעינה את ההחלטה שהיא קיבלה בדיון הקודם.

חיים כץ: ואז לפי הכללים אנחנו צריכים לעשות רוויזיה.

נועה בן שבת: כן, לפי הבקשה.

נועה בן שבת: להצביע.

חיים כץ: אז אנחנו נעשה רוויזיה ואנחנו נעלה להצבעה.

חיים כץ: מי בעד קבלת הנוסח החדש.

נועה בן שבת: לא, מי בעד הדיון.

חיים כץ: מי בעד הדיון מחדש.

חיים כץ: אז לפרוטוקול.

חיים כץ: מי בעד ירים את ידו.

חיים כץ: תודה רבה.

חיים כץ: אתה מחליף את רחל אדטו.

חיים כץ: הצבעה בעד – רוב נגד – מיעוט הרוויזיה התקבלה     כל חברי הכנסת שנמצאים פה והם בעלי זכות הצבעה, תמכו ברוויזיה.

חיים כץ: מאחר וכולם תמכו, אז אין מתנגדים ואין נמנעים.

חיים כץ: אנחנו נדון בניסוח החדש.

חיים כץ: וגם הייתי מציע שאנחנו נקריא אותו ואם אין התנגדויות מיוחדות, אם אין התנגדויות מיוחדות אנחנו נאשר אותו להכנה לקריאה ראשונה ואת כל הניסוחים הנוספים שכנראה נצטרך לעשות בהצעת החוק, נעשה אחרי קריאה ראשונה, בין שנייה ושלישית.

נועה בן שבת: אולי כמה מילים לפני שנקריא אותה, לגבי העקרונות שבעצם ההצעה ביקשה להבהיר.

נועה בן שבת: דבר ראשון, הנוסח הזה מבקש להבהיר שכשהעובד שיצא למילואים לא ירגיש את הדבר בשכר שלו, זאת אומרת, בסוף החודש הוא יקבל שכר כאילו שהוא לא יצא למילואים, מבחינת המעביד.

נועה בן שבת: זה תשלום על חשבון התגמול.

נועה בן שבת: לאחר מכן, כשיגיע מלוא התגמול מהמוסד לביטוח לאומי, מלוא התגמול עלה על הסכום שכבר שולם לעובד, אז המעביד יעביר גם את אותה יתרה, גם את ההפרש, גם יעביר אותו.

חיים כץ: ואם יהיה פחות, אז המעביד יישא בהוצאות?

נועה בן שבת: אם יהיה פחות, הוא ישלם את שכרו, כן.

נועה בן שבת: הוא כאילו שילם, כאילו שהוא לא יצא למילואים.

חיים כץ: למציעי החוק יש משהו להגיד?

איתן כבל: שאנחנו כבר מקווים שאנחנו נצביע על זה היום, נביא את זה לקריאה ראשונה.

חיים כץ: אנחנו נצביע על זה היום ונביא את זה לקריאה ראשונה.

איתן כבל: אני חושב שלידה היא עניין יותר קל מהניסוח הזה.

חיים כץ: אנחנו, בשביל שתהיה רגוע, אנחנו כבר עשינו רוויזיה, פתחנו על זה דיון מחודש.

חיים כץ: ואנחנו נביא את זה היום לקריאה ראשונה ואם יהיה צורך בתיקוני נוסח, אז אנחנו נביא את זה עם תיקוני הנוסח לפני השנייה, השלישית, ויבוא לציון גואל, או התשלום לחייל המילואים יגיע במועדו ובעיתו.

נועה בן שבת: בכל זאת, אדוני, עוד שני משפטים להשלמה.

חיים כץ: בבקשה.

נועה בן שבת: המטרה היא שבעצם מה שיופחת מהתגמול שמקבל העובד זה רק ימים שבהם הוא בעצם היה אמור לעבוד, זאת אומרת לא יפחיתו, למשל, תשלומים עבור ימי שישי ושבת, אם העובד לא היה אמור לעבוד בימי שישי ושבת.

חיים כץ: את הסברת את זה.

נועה בן שבת: לא יפחיתו תשלומים חודשיים שמשולמים בלי קשר לשאלה אם העובד הגיע או נעדר.

חיים כץ: הסברת את זה.

חיים כץ: הסברת את זה ברישא.

נועה בן שבת: אנחנו מבקשים גם להביא למצב של שקיפות כלפי העובד.

נועה בן שבת: היום העובד לא מקבל את הדיווחים מהמוסד לביטוח לאומי, הוא גם לא יקבל אותם בעתיד, אבל המעביד יצטרך לתת ביטוי בתלוש השכר לתשלומים האלה שהוא שילם וכך בעצם לעובד תהיה איזו שקיפות כלפי העובד, איזה תשלומים ישולמו ואיזה תשלומים, מה הגיע לו בשלב הזה ומה הגיע לו בשלב השני.

חיים כץ: אנחנו נעבור בהקראה ואז נשמע אם יש פה התנגדויות מהותיות ונראה איפה אנחנו חיים.

חיים כץ: בבקשה.

יעקובית ישפה: הצעת חוק הביטוח הלאומי, (תיקון הסדרת נהלי ניכוי מקדמה בגין מילואים), התשע"א-2011.

יעקובית ישפה: תיקון סעיף 276.

יעקובית ישפה: בחוק הביטוח הלאומי [נוסח משולב], התשנ"ה-1995 (להלן – החוק העיקרי), בסעיף 276 לחוק העיקרי –  במקום כותרת השוליים יבוא "תשלום תגמול או תשלום על חשבון תגמול"; בסעיף קטן (א) –  (א)	בפסקה (1), במקום "את התגמול המגיע לו", יבוא "תשלום על חשבון התגמול, בסכום השכר שהיה משולם לעובד אילולא שירת במילואים והוסיף לעבוד"; 		(ב)	בפסקה (2), במקום "התגמול" יבוא "התשלום"; 		(ג)	בפסקה (3), במקום "התגמול" יבוא "התשלום".

יעקובית ישפה: תיקון סעיף 280 במקום סעיף 280 לחוק העיקרי, יבוא:     "העברת תגמול מאת המוסד.

יעקובית ישפה: 280.

יעקובית ישפה: (א)	המוסד יעביר למעביד של עובד כאמור בסעיף 276(א), את סכום התגמול המגיע לעובד; (ב)	המעביד יעביר לעובד את הסכום שבו עלה התגמול שהועבר אליו, על התשלום ששילם לעבוד על חשבון התגמול לפי הסעיף האמור (בסעיף זה – יתרת התגמול);     לעניין סעיף קטן (ב), לא ייכלל בתשלום על חשבון התגמול, סכום ששולם לעובד עקב עבודתו, או סכום שהיה משולם לעובד בין אם היה מוסיף לעבוד ובין אם היה נעדר מעבודתו;     דין יתרת התגמול כדין שכר עבודה לכל דבר ועניין, והמעביד יעבירו לעובד לכל המאוחר ביום שבו היה משתלם שכרו בעד עבודה במועד שבו הועבר התגמול כאמור בסעיף קטן (א) למעביד.

יעקובית ישפה: "         תיקון חוק הגנת השכר     בחוק הגנת השכר, התשי"ח-1958, בתוספת, בפרט 5 (3), במקום "ודמי מחלה" יבוא "דמי מחלה, תשלום על חשבון תגמול למשרת במילואים ויתרת תגמול כאמור".

חיים כץ: יש פה מישהו בחדר הזה, שמשהו מפריע לו בנוסח החוק?

קריאה: קיימנו דיונים לפני יותר מאשר בוועדה.

חיים כץ: זאת אומרת, הכל מקובל?

יעקובית ישפה: כפוף לניסוחים, היו הערות בנושאים כאלו ואחרים.

חיים כץ: אי לכך, אנחנו נעבור להצבעה.

חיים כץ: מי בעד הצעת החוק, ירים את ידו.

חיים כץ: תודה רבה.

חיים כץ: הצבעה בעד – רוב נגד – מיעוט הצעת החוק התקבלה.

חיים כץ: כל חברי הכנסת שנמצאים באולם, אישרו את החוק הזה לקריאה ראשונה ואני מקווה שבשבוע הבא הוא יבוא לקריאה ראשונה ואז עד סוף החודש הזה נביא את החוק לספר החוקים להכנה לשנייה ושלישית ואלה שהולכים למילואים יתוגמלו בהתאם.

חיים כץ: תודה רבה, הישיבה נעולה.